หุ้น27ม.ค.ปิดบวก 8.64 จุด
ดัชนีหุ้น27ม.ค. ปิดช่วงบ่ายที่ระดับ 986.71 จุด เพิ่มขึ้น 8.64 จุด(+0.88%) มูลค่าการซื้อขาย 29,093.23 ล้านบาทรับแรงซื้อหุ้นพลังงานได้ราคาน้ำมันขึ้นหนุน-เก็งงบฯบจ.
27 ม.ค. 2554

ดัชนีหุ้น27ม.ค. ปิดช่วงบ่ายที่ระดับ 986.71 จุด เพิ่มขึ้น 8.64 จุด(+0.88%) มูลค่าการซื้อขาย 29,093.23 ล้านบาทรับแรงซื้อหุ้นพลังงานได้ราคาน้ำมันขึ้นหนุน-เก็งงบฯบจ.
นักวิเคราะห์ฯเผยตลาดหุ้นไทยวันนี้ปรับตัวขึ้นในแดนบวกตลอดทั้งวัน นักลงทุนยังคงเข้าซื้อหุ้นบิ๊กแคปโดยเฉพาะกลุ่มพลังงาน หลังราคาน้ำมันดิบดีดตัวขึ้น รวมทั้งปัจจัยภายในประเทศมีการเล่นเก็งกำไรเรื่องผลประกอบการบริษัทจดทะเบียนรายตัว ขณะที่ตลาดภูมิภาคส่วนใหญ่ปรับขึ้นเล็กน้อย แต่วอลุ่มค่อนข้างบาง หลังนักลงทุนเริ่มชะลอลงทุนช่วงใกล้วันหยุดเทศกาลตรุษจีนในสัปดาห์หน้า พรุ่งนี้คาดฯตลาดปรับขึ้นแต่ไม่มาก พร้อมให้แนวรับ 975 จุด แนวต้าน 993 และ 995 จุด
ตลาดหลักทรัพย์ปิดช่วงบ่ายวันนี้ที่ระดับ 986.71 จุด เพิ่มขึ้น 8.64 จุด(+0.88%) มูลค่าการซื้อขาย 29,093.23 ล้านบาท 
การซื้อขายหุ้นวันนี้ ดัชนีหุ้นไทยแกว่งตัวในแดนบวกตลอดทั้งวัน โดยดัชนีขยับขึ้นแตะจุดสูงสุดที่ 987.85 จุด และปรับตัวลงต่ำสุดที่ 980.67 จุด
ส่วนหลักทรัพย์เปลี่ยนแปลงวันนี้ เพิ่มขึ้น 247 หลักทรัพย์ ลดลง 133 หลักทรัพย์ และไม่เปลี่ยนแปลง 137 หลักทรัพย์
นายชัย จิรเสวีนุประพันธ์ ผู้จัดการฝ่ายกลยุทธ์การลงทุน บล.โนมูระ พัฒนสิน กล่าวว่า ตลาดหุ้นไทยวันนี้ปรับตัวขึ้นและเคลื่อนไหวในแดนบวกตลอดทั้งวัน นักลงทุนยังคงเลือกเข้าซื้อหุ้นขนาดใหญ่ โดยเฉพาะกลุ่มพลังงานทั้ง PTT BANPU PTTCH หลังราคาน้ำมันดิบในตลาดโลกปรับตัวสูงขึ้น 
ด้านปัจจัยภายในประเทศมีการเก็งกำไรผลประกอบการของบริษัทจดทะเบียนที่กำลังทยอยประกาศออกมา ขณะที่ตลาดหุ้นอื่นในภูมิภาคเอเชียวันนี้ส่วนใหญ่ปรับตัวขึ้นเล็กน้อย แต่ปริมาณการซื้อขายค่อนข้างเบาบาง เนื่องจากนักลงทุนเริ่มชะลอลงทุน เพราะสัปดาห์หน้าจะเป็นวันหยุดเทศกาลตรุษจีน 
แนวโน้มการลงทุนในวันพรุ่งนี้(28 ม.ค.)นายชัย กล่าวว่า ตลาดฯมีโอกาสปรับขึ้นแต่ไม่มาก พร้อมให้แนวรับ 975 จุด แนวต้าน 993 และ 995 จุด
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์ ได้แก่   
PTT   มูลค่าการซื้อขาย 4,960.97  ล้านบาท ปิดที่ 344.00 บาท เพิ่มขึ้น  7.00 บาท
BANPU มูลค่าการซื้อขาย 1,532.05  ล้านบาท ปิดที่ 764.00 บาท เพิ่มขึ้น 14.00 บาท
SCC   มูลค่าการซื้อขาย 1,413.52  ล้านบาท ปิดที่ 316.00 บาท เพิ่มขึ้น  3.00 บาท
PTTCH มูลค่าการซื้อขาย 1,357.83  ล้านบาท ปิดที่ 142.00 บาท เพิ่มขึ้น  4.50 บาท    
IVL   มูลค่าการซื้อขาย 1,353.07  ล้านบาท ปิดที่  40.00 บาท เพิ่มขึ้น  1.50 บาท